b"\n_START_ARTICLE_\nZhong Zhong i Hua Hua\n_START_PARAGRAPH_\nZhong Zhong (en xin\xc3\xa8s simplificat: \xe4\xb8\xad\xe4\xb8\xad, nascut el 5 de desembre 2017) i Hua Hua (en xin\xc3\xa8s simplificat: \xe5\x8d\x8e\xe5\x8d\x8e, nascut el 5 de desembre 2017) s\xc3\xb3n dos macacos menjacrancs (Macaca fascicularis) id\xc3\xa8ntics creats a partir de transfer\xc3\xa8ncia nuclear de c\xc3\xa8l\xc2\xb7lules som\xc3\xa0tiques (per les seves sigles en angl\xc3\xa8s, SCNT); la mateixa t\xc3\xa8cnica de clonaci\xc3\xb3 que s'empr\xc3\xa0 per a produir l'ovella Dolly. S\xc3\xb3n els primers primats clonats a partir d'aquesta t\xc3\xa8cnica. A difer\xc3\xa8ncia dels intents previs per a clonar primats, el nucli provenia d'una c\xc3\xa8l\xc2\xb7lula fetal i no pas d'un embri\xc3\xb3. Els primats van n\xc3\xa8ixer a l'Institut de Neuroci\xc3\xa8ncia de l'Acad\xc3\xa8mia Xinesa de la Ci\xc3\xa8ncia a Xangai.\n_START_SECTION_\nEtimologia\n_START_PARAGRAPH_\nEls noms Zhong Zhong i Hua Hua provenen del xin\xc3\xa8s; concretament deriven de l'adjectiu zhonghua que literalment significa poble xin\xc3\xa8s.\n_START_SECTION_\nAntecedents\n_START_PARAGRAPH_\nDes que els cient\xc3\xadfics produ\xc3\xafren el primer mam\xc3\xadfer clonat, l'ovella Dolly, l'any 1996 emprant la transfer\xc3\xa8ncia nuclear de c\xc3\xa8l\xc2\xb7lules som\xc3\xa0tiques, s'han clonat satisfact\xc3\xb2riament fins a 23 esp\xc3\xa8cies de mam\xc3\xadfers diferents, incloent gats, gossos, cavalls i rates. Malgrat aix\xc3\xb2, la t\xc3\xa8cnica no havia reeixit en primats. La principal dificultat fou trobar la manera adequada de transferir el nucli perqu\xc3\xa8 pogu\xc3\xa9s suportar el creixement de l'embri\xc3\xb3. Tetra (nascuda a l'octubre de 1999), una femella de macaco rhesus, va ser creada per un equip liderat per Gerald Schatten de l'Oregon National Primate Research Center (Centre Nacional de Recerca de Primats d'Oregon) fent servir una t\xc3\xa8cnica coneguda com a divisi\xc3\xb3 d'embrions, que \xc3\xa9s menys complexa que el m\xc3\xa8tode emprat per a la creaci\xc3\xb3 de Zhong Zhong i Hua Hua.\n_START_SECTION_\nPrecediment\n_START_PARAGRAPH_\nXhong Zhong i Hua Hua van ser produ\xc3\xafts per cient\xc3\xadfics de l'Institut de Neuroci\xc3\xa8ncia de l'Acad\xc3\xa8mia Xinesa de la Ci\xc3\xa8ncia a Xangai, liderats per Qiang Sun i Muming Poo. L'equip de cient\xc3\xadfics va extreure el nucli dels fibroblasts d'un fetus i el van inserir en c\xc3\xa8l\xc2\xb7lules reproductores (\xc3\xb2vuls) de les quals s'havia eliminat el nucli pr\xc3\xa8viament. L'equip va utilitzar dos enzims per a esborrar la mem\xc3\xb2ria epigen\xc3\xa8tica dels nuclis transferits. Aquest pas va permetre als investigadors superar el principal obstacle que havia impedit l'exitosa clonaci\xc3\xb3 de primats fins aleshores. Posteriorment, van col\xc2\xb7locar 21 d'aquests \xc3\xb2vuls en mares substitutes. Sis de les mares van quedar embarassades i d'aquests sis embarassos dos van produir animals vius, tots dos macacos menjacrancs (Macaca fascicularis). Malgrat que la taxa d'\xc3\xa8xit fou baixa, els cient\xc3\xadfics es mostraren conven\xc3\xa7uts de que aquesta podria millorar.\n_START_SECTION_\nImplicacions\n_START_PARAGRAPH_\nD'acord amb Muming Poo, la principal import\xc3\xa0ncia d'aquest esdeveniment fou que podria emprar-se per a crear micos gen\xc3\xa8ticament id\xc3\xa8ntics per al seu \xc3\xbas en experiment amb animals. Malgrat que els macacos menjacrancs s\xc3\xb3n actualment organismes models per als estudis d'ateroscler\xc3\xb2si, Poo va posar \xc3\xa8mfasi en que podrien ser emprats per a estudis relacionats amb l'alzheimer o el parkinson._NEWLINE_El naixement dels dos primats clonats, va generar tamb\xc3\xa9 algunes inquietuds en alguns sectors de la bio\xc3\xa8tica. Insoo Hyun de la Universitat de Case Western Reserve va q\xc3\xbcestionar si la clonaci\xc3\xb3 d'aquests dos primats podia suposar una futura clonaci\xc3\xb3 humana. Poo va respondre que t\xc3\xa8cnicament seria possible clonar humans per\xc3\xb2 que no hi havia cap previsi\xc3\xb3 de fer-ho."